CELEX: 62010TN0359
Language: el
Date: 2010-08-25 00:00:00
Title: Υπόθεση T-359/10: Προσφυγή της 25ης Αυγούστου 2010 — Ecologistas en Acción-CODA κατά Επιτροπής

23.10.2010   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 288/57
            
         
      Προσφυγή της 25ης Αυγούστου 2010 — Ecologistas en Acción-CODA κατά Επιτροπής
      (Υπόθεση T-359/10)
      ()
      (2010/C 288/105)
      Γλώσσα διαδικασίας: η ισπανική
      
         Διάδικοι
      
      
         Προσφεύγουσα: Ecologistas en Acción-CODA (εκπρόσωπος: J. Ramos Segarra, δικηγόρος)
      
         Καθής: Ευρωπαϊκή Επιτροπή
      
         Αιτήματα της προσφεύγουσας
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την από 30 Ιουνίου 2010 απόφαση της Γενικής Γραμματείας της Ευρωπαϊκής Επιτροπής, με την οποία αυτή αρνήθηκε να παράσχει στην προσφεύγουσα πρόσβαση στα έγγραφα που ζήτησε στο πλαίσιο της διαδικασίας GESTDEM 2010/957, και να αναγνωρίσει το δικαίωμα της προσφεύγουσας να έχει πρόσβαση στις πληροφορίες που ζήτησε, ήτοι:
                  
                              —
                           
                           
                              στο από 7 Ιανουαρίου 2010 έγγραφο της Servicio de Asesoramiento Urbanístico [συμβουλευτικής υπηρεσίας πολεοδομικού σχεδιασμού] του «Ajuntament de Valencia» [δήμου της Βαλένθια]·
                           
                        
                              —
                           
                           
                              στην από 17 Ιανουαρίου 2010 αναφορά των ισπανικών αρχών σχετικά με την υπόθεση EU-PILOT 724/09/2ENVΙ·
                           
                        
                              —
                           
                           
                              στο από 21 Ιανουαρίου 2010 έγγραφο της «Generalität Valenciana» — Dirección General de Gestión del Medio Natural [Αυτόνομη Κοινότητα της Βαλένθια — Γενική Διεύθυνση Διαχειρίσεως του Φυσικού Περιβάλλοντος].
                           
                        
            
                  —
               
               
                  να καταδικάσει την καθής στα δικαστικά έξοδα.
               
            
         Ισχυρισμοί και κύρια επιχειρήματα
      
      Η προσφεύγουσα ένωση βάλλει κατά της αποφάσεως με την οποία απορρίφθηκε η αίτησή της για πρόσβαση σε ορισμένα έγγραφα που προσκομίσθηκαν από την Ισπανία στο πλαίσιο της διερευνήσεως της υποθέσεως EU-PILOT-ENVI 72409, που έχει ως αντικείμενο την εκτέλεση του εγκριθέντος από το Ayuntamiento de Valencia και τη Generalidad valenciana Plan Especial de Protección y de Reforma Interior (PEPRI) [Ειδικού Σχεδίου Προστασίας και Εσωτερικής Ανάπλασης] για τη συνοικία Cabanyal της πόλης της Βαλένθια.
      Προς στήριξη των αιτημάτων της η προσφεύγουσα ισχυρίζεται ότι με την προσβαλλόμενη απόφαση αγνοήθηκαν τα άρθρα 3, 4 και 6 του κανονισμού (ΕΚ) 1367/2006 (1).
      Προβάλλει συναφώς ότι, αντιθέτως προς τους ισχυρισμούς της Επιτροπής, δεν υπάρχουν εθνικές ένδικες διαδικασίες που να συνδέονται σαφώς με τη διαδικασία την οποία κίνησε η Επιτροπή. Οι ένδικες διαδικασίες στις οποίες αναφέρεται η καθής αφορούν την παράβαση κανόνων του εσωτερικού δικαίου, οι οποίοι σε καμία περίπτωση δεν αποτελούν περιβαλλοντικές ρυθμίσεις ούτε αναφέρονται στη διεξαγωγή της μελέτης περιβαλλοντικών επιπτώσεων.
      Η προσφεύγουσα φρονεί επίσης ότι, εν πάση περιπτώσει, η δημοσιοποίηση των πληροφοριών που ζήτησε δεν μπορεί να έχει αρνητικές συνέπειες για την προστασία του περιβάλλοντος το οποίο αφορούν.
      
         (1)  Κανονισμός (ΕΚ) 1367/2006 του Ευρωπαϊκού Κοινοβουλίου και του Συμβουλίου, της 6ης Σεπτεμβρίου 2006, για την εφαρμογή στα όργανα και τους οργανισμούς της Κοινότητας των διατάξεων της σύμβασης του Århus σχετικά με την πρόσβαση στις πληροφορίες, τη συμμετοχή του κοινού στη λήψη αποφάσεων και την πρόσβαση στη δικαιοσύνη για περιβαλλοντικά θέματα (ΕΕ L 264, σ. 13).